b'\n_START_ARTICLE_\nTransilvanian Hunger\n_START_SECTION_\nO albumu\n_START_PARAGRAPH_\nSkladanje pjesama i snimanje albuma trajalo je dva tjedna. Fenriz je svirao na svim glazbalima, dok je Nocturno Culto samo pjevao. Album je bio snimljen pomo\xc4\x87u 4-kanalnog magnetofona koji je bio postavljen u Fenrizovoj spava\xc4\x87oj sobi (koju je skupina prozvala "Necrohell Studios"). Nakon \xc5\xa1to je zavr\xc5\xa1io sa snimanjem instrumenata, Fenriz je poslao svoje tekstove pjesama Nocturnu Cultu kako bi mogao snimiti vokalne dionice. Ovaj album i Panzerfaust jedini su Darkthroneovi uradci s ovakvim aran\xc5\xbemanom (me\xc4\x91utim, Fenriz recitira na posljednjoj Panzerfaustovoj skladbi). _NEWLINE_Tekstove posljednjih \xc4\x8detiri pjesama napisao je Varg Vikernes koji je u svibnju 1994. godine bio osu\xc4\x91en na 21 godinu zatvora zbog ubojstva \xc3\x98ysteina "Euronymousa" Aarsetha. Suradnju s Vikernesom zapo\xc4\x8deo je Fenriz, koji mu je \xc5\xbeelio omogu\xc4\x87iti da govori preko svojih tekstova kad ve\xc4\x87 nije mogao komunicirati s vanjskim svijetom tijekom svojeg boravka u zatvoru. Nocturno Culto nikad nije upoznao Vikernesa. Vikernes je kasnije napisao i tekst za pjesmu "Quintessence" koja se pojavila na albumu Panzerfaust, ali je u doba objave tog albuma ve\xc4\x87 bio u zatvoru._NEWLINE_Neki obo\xc5\xbeavatelji shva\xc4\x87aju naziv albuma kao aluziju na Pera Yngvea "Deada" Ohlina, nekada\xc5\xa1njeg pjeva\xc4\x8da grupe Mayhem, jer je 8. travnja 1991. godine, na dan svojeg samoubojstva, nosio majicu na kojoj je pisalo "I \xe2\x99\xa5 Transylvania", \xc5\xa1to se vidi i na naslovnici bootlega Dawn of the Black Hearts. Naslovnica Transilvanian Hungera nastavlja tradiciju svoja dva prethodnika te ponovo prikazuje crno-bijelu sliku poziraju\xc4\x87eg \xc4\x8dlana grupe kako nosi corpse paint, u ovom slu\xc4\x8daju Fenriza koji dr\xc5\xbei svije\xc4\x87njak. Ovo se tako\xc4\x91er smatra aluzijom na Deada jer je on na naslovnici koncertnog albuma Live in Leipzig tako\xc4\x91er nosio corpse paint i nosio svije\xc4\x87njak u ruci. Druga\xc4\x8dija interpretacija naslova albuma smatra da se, sude\xc4\x87i po tekstu naslovne skladbe, aludira na vampirizam._NEWLINE_Transilvanian Hunger bio je objavljen 17. velja\xc4\x8de 1994. i sve do albuma The Cult Is Alive bio je posljednji Darkthroneov album koji je objavila diskografska ku\xc4\x87a Peaceville Records jer su obveze ugovora za objavu \xc4\x8detiri albuma bile izvr\xc5\xa1ene. Za svoj je sljede\xc4\x87i album skupina potpisala ugovor s Moonfog Productionsom, ku\xc4\x87om kojom je rukovodio Sigurd "Satyr" Wongraven, pjeva\xc4\x8d i gitarist grupe Satyricon.\n_START_SECTION_\nObjava\n_START_PARAGRAPH_\nIzvorno su bile objavljene dvije CD ina\xc4\x8dice (od kojih je drugu objavio Music for Nations) te jedna vinilna ina\xc4\x8dica albuma. Na pole\xc4\x91inama tih ina\xc4\x8dica nalazili su se slogani "True Norwegian Black Metal" ("Istinski norve\xc5\xa1ki black metal") i "Norsk Arisk Black Metal" ("Norve\xc5\xa1ki arijanski black metal"); ideju za ove slogane predlo\xc5\xbeio je Fenriz. Zbog negativnih reakcija mnogih prodava\xc4\x8da potonja je fraza ubrzo bila maknuta. Sastav je izvorno \xc5\xbeelio objaviti i kontroverznu izjavu kako bi obilje\xc5\xbeio objavu albuma te ona glasi: "Htjeli bismo izjaviti da Transilvanian Hunger ne mo\xc5\xbee biti kritiziran. Ako ga tkogod poku\xc5\xa1a kritizirati, trebalo bi ga se u potpunosti gledati svisoka zbog njegovog o\xc4\x8dito \xc5\xbeidovskog pona\xc5\xa1anja." U priop\xc4\x87enju za tisak Peaceville Records objavio je i ovaj komentar i svoju repliku, grde\xc4\x87i takvo mi\xc5\xa1ljenje, ali i priznaju\xc4\x87i da ne mo\xc5\xbee cenzurirati svoje glazbenike. Darkthrone je kasnije objavio slu\xc5\xbebenu ispriku pod Peacevilleovim nalogom, izjavljuju\xc4\x87i da je iskoristio rije\xc4\x8d "arisk" ("arijanski") u kontekstu zna\xc4\x8denja "istinskog" ili "\xc4\x8distog" te da je pridjev "\xc5\xbeidovski" bio norve\xc5\xa1ki mladena\xc4\x8dki sleng za "idiotski". Sastav je sljede\xc4\x87e godine na svoj idu\xc4\x87i album Panzerfaust uvrstio sljede\xc4\x87u izjavu: "Darkthrone sigurno nije ni nacisti\xc4\x8dka ni politi\xc4\x8dka grupa. Vi koji jo\xc5\xa1 tako mislite, mo\xc5\xbeete vje\xc4\x8dno lizati \xc5\xa1upak Majci Mariji". Fenriz se kasnije odrekao tih pro\xc5\xa1lih izjava, opisav\xc5\xa1i ih "odvratnima" te izjaviv\xc5\xa1i da je u to doba prolazio kroz fazu tijekom koje je bio "ljut na nekoliko rasa". O optu\xc5\xbebama koje su obilje\xc5\xbeavale Darkthrone kao desni\xc4\x8darski sastav Nocturno Culto je kasnije komentirao "da DARKTHRONE nikad nije bio politi\xc4\x8dki sastav" te da se "glazba i politka ne mije\xc5\xa1aju". Reizdane ina\xc4\x8dice CD-a pojavile su se 2001. (u kartonskom omotu) i 2003. (u obliku digipaka koji je sadr\xc5\xbeavao bonus video intervju). Na pole\xc4\x91inama oba izdanja bio je uklonjen izraz "Norsk Arisk Black Metal" te je jedino preostao slogan "True Norwegian Black Metal". Tako\xc4\x91er, bile su objavljene i nove vinilne ina\xc4\x8dice albuma; prvu je 2002. godine u ograni\xc4\x8denoj nakladi od 2000 primjeraka objavio Peaceville, dok je drugu 2005. godine u ograni\xc4\x8denoj nakladi od 1000 primjeraka u obliku Picture-LP-a objavio Back on Black._NEWLINE_Zavr\xc5\xa1etak pjesme "As Flittermice as Satans Spys" sadr\xc5\xbei zamaskiranu poruku; kada se taj dio pjesme pusti unazad, glas izgovara re\xc4\x8denicu "In the name of God, let the churches burn" ("U ime Boga, neka crkve gore").\n_START_SECTION_\nRecenzije\n_START_PARAGRAPH_\nBudu\xc4\x87i da je zbog provokativnih izjava i fraza napisanih na pole\xc4\x91ini albuma sastav bio nakratko bojkotiran, u odre\xc4\x91enim metal medijima poput \xc4\x8dasopisa Rock Hard Transilvanian Hunger izvorno nije bio spomenut niti recenziran. Ovakav je postupak dodatno osna\xc5\xbeila \xc4\x8dinjenica da, kako je sam \xc4\x8dasopis izjavio, "intervjui s glazbenicima [...] vode u svijet prepun antikr\xc5\xa1\xc4\x87anstva, slavljenja nasilja i politi\xc4\x8dke gluposti"._NEWLINE_Me\xc4\x91utim, kriti\xc4\x8dari su u retrospekciji pozitivno prihvatili album. U pogledu produkcije Wolf-R\xc3\xbcdiger M\xc3\xbchlmann usporedio je Transilvanian Hunger s debitantskim albumom grupe Nattefrost te je zaklju\xc4\x8dio da je Transilvanian Hunger "jedini stopostotni pobjednik na potvr\xc4\x91enoj ljestvici mr\xc5\xbenje."_NEWLINE_U svojoj je recenziji Niall Kennedy iz webzina Metal Observer izjavio: "Ovaj album ne mo\xc5\xbee dobiti manje od 10 bodova; iako po mom mi\xc5\xa1ljenju nikad ne nadilazi genijalnost "A Blaze in the Northern Skyja" [...], esencijalan je za black metal"._NEWLINE_John Serba, glazbeni kriti\xc4\x8dar sa stranice AllMusic, dodijelio je albumu \xc4\x8detiri i pol od pet zvjezdica te je komentirao: "[Na ovom \xc4\x87ete albumu nai\xc4\x87i na] [...] neprobojan zid buke, 39-minutni nejasan obris gitaristi\xc4\x8dkih rifova koji zvu\xc4\x8de poput zujanja komarca, blast beatove i neljudska zavijanja. Album se razme\xc4\x87e pod-podrumskom produkcijom koja podsje\xc4\x87a na daleki radijski prijenos prepun ambijentalne buke; najstrpljiviji slu\xc5\xa1atelji black metala mogli bi na\xc4\x87i jestive komadi\xc4\x87e unutar produkcijskog kr\xc5\xa1a, ali samo "Over fjell og gjennom torner" nudi po\xc4\x8dinak s pauzom u stilu pjesme "Raining Blood" u ovom naletu neurednog, podrumskog, norve\xc5\xa1kog [...] mljevenja. Transilvanian Hunger di\xc4\x8di se velikom ozlogla\xc5\xa1eno\xc5\xa1\xc4\x87u unutar metal podzemlja zbog svojeg gotovo smije\xc5\xa1no antikomercijalnog pristupa; ovim je albumom sastav povratio crnu rupu koja guta svjetlo te bi njegove pjesme mogle biti ugledne ispod svih ovih ru\xc5\xa1evina, ali [...] neka vam je sa sre\xc4\x87om kad ih budete tra\xc5\xbeili. [...] Poput ve\xc4\x87ine Darkthroneovog ranijeg materijala [ovaj je album] neugodno iskustvo, poput kakve zubarske bu\xc5\xa1ilice, tijekom kojeg \xc4\x87e se samo najgrje\xc5\xa1niji od najgrje\xc5\xa1nijih praviti da u\xc5\xbeivaju".'